b'\n_START_ARTICLE_\nEngebret Soot\n_START_SECTION_\nBakgrunn\n_START_PARAGRAPH_\nEngebret Olsen Soot ble f\xc3\xb8dt p\xc3\xa5 husmannsplassen Soot under S\xc3\xb8ndre Mangen i Aurskog i Akershus amt, som s\xc3\xb8nn av Ole Jensen og Gi\xc3\xb8ran Gudmundsdatter. Han fikk ingen utdannelse, men det fortelles at han som ungdom l\xc3\xa5 og leste en gammel fysikkbok i fristundene ute p\xc3\xa5 sl\xc3\xa5ttemarken. _NEWLINE_Engebret Soot var ikke mer enn 18 \xc3\xa5r da smed- og t\xc3\xb8mmerl\xc3\xa6rlingen tok fatt p\xc3\xa5 sin store interesse for vassdrag og bygde en kvern i Sotbekken. Etter oppmykingen av sagbruksprivilegiene i 1818, da skogeierne igjen fikk lov til \xc3\xa5 drive sagbruk p\xc3\xa5 egen grunn, bygde Soot sagbruk, dammer og fl\xc3\xb8terenner over alt i Aurskog og omegn._NEWLINE_I 1824 ba grossererne fra Fredrikshald ham om \xc3\xa5 forenkle t\xc3\xb8mmertransporten fra Stora Lee i Sverige til Fredrikshaldsvassdraget. Soot bygde Norges f\xc3\xb8rste kanal p\xc3\xa5 \xc3\x98stre Otteid i \xc3\xa5rene 1825 til 1827. Den nye kanal\xc3\xa5pningen p\xc3\xa5 775 meter f\xc3\xb8rte til en sterk \xc3\xb8kning av t\xc3\xb8mmertilf\xc3\xb8rselen til Halden. Samtidig steg t\xc3\xb8mmerprisene og velstanden omkring Stora Le._NEWLINE_I 1849 kunne han \xc3\xa5pne Soots kanal, Norges f\xc3\xb8rste sluseanlegg. Byggingen av Brekke sluser startet han v\xc3\xa5ren 1852. Den 7. juni 1853 sto slusene klare til bruk, p\xc3\xa5 rekordtid. Og i 1857 var Krappeto-anlegget klart. I 1858 passerte 414 b\xc3\xa5t-transporter med i alt 950 passasjerer gjennom slusene. Den 3. mars 1859 d\xc3\xb8de Engebret Soot i Str\xc3\xb8msfoss i Aremark, og slapp s\xc3\xa5ledes \xc3\xa5 oppleve at hans f\xc3\xb8rste anlegg ble \xc3\xb8delagt av flom.\n_START_SECTION_\nSootdynastiet\n_START_PARAGRAPH_\nEngebret Soot grunnla ogs\xc3\xa5 et fl\xc3\xb8tningsdynasti. S\xc3\xb8nnene Ole, Dines og Gunerius ble alle fl\xc3\xb8tningsinspekt\xc3\xb8rer. Og etter hvert ble t\xc3\xb8mmerfl\xc3\xb8tningen p\xc3\xa5 \xc3\x98stlandet i stor utstrekning styrt av familien Soot._NEWLINE_\xc2\xb7\xc2\xb7Noen rik mann ble ikke Engebret Soot. Han hadde sans for andre verdier enn det som kunne m\xc3\xa5les i pengeformue. S\xc3\xa5 glad i musikk var Engebret Soot at han reiste til Christiania for \xc3\xa5 h\xc3\xb8re Ole Bull. Men han kom for sent, en episode Jonas Lie har skildret:_NEWLINE_\xc2\xb7\xc2\xb7\xe2\x80\x93 Jeg har reist tretten Mile idag for at h\xc3\xb8re Dig..._NEWLINE_\xc2\xb7\xc2\xb7\xe2\x80\x93 Ja, men imorgen..._NEWLINE_\xc2\xb7\xc2\xb7\xe2\x80\x93 ...maa jeg v\xc3\xa6re i Aremark. Du f\xc3\xa5r spille for mig, Ole Bull!_NEWLINE_\xc2\xb7\xc2\xb7\xc2\xabDe to betragter hverandre; \xe2\x80\x93 det var de to fysisk bedst udrustede M\xc3\xa6nd Norge dengang eiede, \xe2\x80\x93 og to mere geniale Kraftansigter har sjelden stirret ind i hinanden. De begreb hverandre, og lidt efter sidder Ole Bull med sin Guarnerius i Sengen og spiller for Bj\xc3\xb8rnen ved Sengkanten. At Bj\xc3\xb8rnen stridgraad og t\xc3\xb8rrede sig med Labben, er det ingen Tvil om, og Bull spillede i en Begeistring, som han stod til Eksamination til selve Dovregubben.'